title: Регламент за изпълнение (ЕС) 2015/2206 на Комисията от 30 ноември 2015 година за изменение на Регламент (ЕО) № 1238/95 по отношение на таксите, които се плащат на Службата на Общността за сортовете растения

text:
               1.12.2015

               BG

               Официален вестник на Европейския съюз

               L 314/22

         РЕГЛАМЕНТ ЗА ИЗПЪЛНЕНИЕ (ЕС) 2015/2206 НА КОМИСИЯТА
   от 30 ноември 2015 година
   за изменение на Регламент (ЕО) № 1238/95 по отношение на таксите, които се плащат на Службата на Общността за сортовете растения
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 2100/94 на Съвета от 27 юли 1994 г. относно правната закрила на Общността на сортовете растения (1) („основния регламент“), и по-специално член 113 от него,
   след като се консултира с административния съвет на Службата на Общността за сортовете растения,
   като има предвид, че:

               (1)

               В член 3, параграф 2 от Регламент (ЕО) № 1238/95 на Комисията (2) се предвижда, че председателят на Службата на Общността за сортовете растения („Службата“) може да позволи алтернативни начини на плащане на таксите и на допълнителните такси, включително чрез издаване или изпращане на заверени чекове. Счита се обаче за твърде утежняващо за титулярите като средство за плащане да се изискват заверени чекове. Освен това е необходимо да се осигури възможност и за плащания с електронни средства.

               (2)

               С член 5, параграф 1 от Регламент (ЕО) № 1238/95 от лицето, извършващо плащането на таксите или допълнителните такси, се изисква да посочи името си и основанието на плащането. Като се има предвид, че в Службата може да постъпи плащане, за което да не може да се установи самоличността на лицето, което го извършва, и разходите на това лице да не могат да бъдат възстановени, би било целесъобразно тези пари да се задържат от Службата като други приходи.

               (3)

               В член 7 от Регламент (ЕО) № 1238/95 се съдържат разпоредби относно размера на таксата за заявка, която се плаща на Службата при обработката на заявките за предоставяне на правна закрила на Общността на сортовете растения. За да се осигури ефективно, ефикасно и бързо разглеждане на заявките, е важно да се насърчава подаването им по електронен път чрез онлайн формуляр. Поради тази причина би било целесъобразно да се намали размерът на таксата за обработка на заявката, когато тя се подава по електронен път.

               (4)

               Формулировката на член 7, параграф 2 от Регламент (ЕО) № 1238/95, с който се определят отдели и национални агенции и им се възлагат функции, трябва да бъде приведена в съответствие с основния регламент.

               (5)

               С член 7, параграф 7 от Регламент (ЕО) № 1238/95 се урежда възстановяването на таксите за подаване на заявка, която не е валидна по смисъла на член 50 от основния регламент. Въз основа на придобития от Службата опит относно разходите, свързани с обработката на невалидните заявки за предоставяне на правна закрила на Общността на сортовете растения, е целесъобразно да се намали размерът на таксата за заявка, задържана от Службата.

               (6)

               Член 8 от Регламент (ЕО) № 1238/95 се отнася за таксите за техническа проверка на сорта. По отношение на посочения в член 8, параграф 5 доклад за проверка от резултатите от техническата проверка, която вече е извършена от оправомощена служба за проверка преди датата на подаване на заявката за правна закрила на Общността на сортовете растения, е целесъобразно да се уточни, че таксата следва да се определи от председателя на Службата след консултация с административния съвет на Службата.

               (7)

               В член 12, параграф 1, буква в) от Регламент (ЕО) № 1238/95 се предвижда, че председателят на Службата определя таксите по отношение на Официалния бюлетин на Службата. Периодичното издание на Официалния бюлетин на Службата се публикува само в електронен вариант, а не на хартиен носител, и отразява съдържанието на базите данни на Службата. Този вид издание не изисква специални допълнителни ресурси и поради това следва да бъде премахната специалната такса.

               (8)

               Член 13 от Регламент (ЕО) № 1238/95 се отнася до допълнителните такси. Опитът показва, че допълнителната работа, която Службата изпълнява в съответствие с член 13, параграф 1 и параграф 2, буква б), по наименованията на сорта — поради тяхното първоначално несъответствие с установените изисквания или по изменения при предишно изключващо право на трето лице — е обичайна и не изисква допълнителни ресурси. Поради това няма основание за налагането на допълнителните такси за посочената допълнителна работа.

               (9)

               В член 13, параграф 2, буква а) се предвижда, че Службата може да наложи допълнителна такса към годишната такса, ако титулярят не е платил годишната такса. В тези случаи Службата може да започне процедура за отмяна на закрилата. Опитът показва, че Службата не налага допълнителна такса за неплащане на годишната такса и поради това тази разпоредба следва да бъде заличена.

               (10)

               Разпоредбите по член 93, параграф 3 и член 94 от Регламент (ЕО) № 1239/95 на Комисията (3) не бяха включени в Регламент (ЕО) № 874/2009 на Комисията (4). Поради това член 14, параграфи 3 и 4 от Регламент (ЕО) № 1238/95, които се позовават на посочените разпоредби, следва да бъдат заличени.

               (11)

               Регламент (ЕО) № 1238/95 следва да бъде съответно изменен.

               (12)

               Целесъобразно би било предложените изменения да се прилагат, считано от 1 януари 2016 г., за да има съответствие с началото на новата финансова година за бюджета на Службата.

               (13)

               Мерките, предвидени в настоящия регламент, са в съответствие със становището на Постоянния комитет за правната закрила на Общността на сортовете растения,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1238/95 се изменя, както следва:

               а)

               В член 3 параграф 2 се изменя, както следва:

                           i)

                           буква а) се заменя със следното:

                                       „а)

                                       издаване или изпращане на чекове, платими в евро, на Службата;“

                           ii)

                           буква г) се заменя със следното:

                                       „г)

                                       плащане посредством електронни средства — чрез разплащателна карта или директен дебит.“

               б)

               В член 5 се добавя следният параграф 3:
               „3.   Ако след извършването на проучване в съответната банка самоличността на лицето, извършващо плащането, не може да бъде потвърдена, а сумата не може да бъде възстановена на друго лице, сумата се счита за други приходи в рамките на крайните срокове, посочени във вътрешните финансови разпоредби на Службата, посочени в член 112 от основния регламент и приети от административния съвет на Службата.“

               в)

               Член 7 се изменя, както следва:

                           i)

                           параграфи 1 и 2 се заменят със следното:
                           „1.   Кандидатът за правна закрила на Общността на сортовете растения (кандидатът) заплаща такса от 450 EUR за обработване на заявката, подадена и изпратена чрез онлайн формуляр чрез онлайн системата на Службата за подаване на заявки.
                           Кандидатът заплаща такса от 650 EUR за обработване на заявка, подадена по начин, различен от онлайн системата на Службата за подаване на заявки.
                           2.   Кандидатът предприема необходимите стъпки за плащане на таксата за заявка съгласно член 3 от настоящия регламент преди или на датата, на която е подадена заявката, директно в Службата или в някой от създадените отдели или националните агенции, определени съгласно член 30, параграф 4 от основния регламент;“

                           ii)

                           параграф 7 се заменя със следното:
                           „7.   Ако таксата за заявка е получена, но заявката не е валидна по смисъла на член 50 от основния регламент, Службата задържа 150 EUR от таксата за заявката и възстановява останалата част, като уведомява кандидата за установените в заявката неточности.“

               г)

               В член 8, параграф 5 се добавя следното изречение:
               „Размерът на посочената такса се определя от председателя на Службата след консултация с Административния съвет и се публикува в Официалния бюлетин на Службата.“

               д)

               В член 12, параграф 1 буква в) се заличава.

               е)

               Член 13 се заличава.

               ж)

               В член 14 параграфи 3 и 4 се заличават.

         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 януари 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2015 година.

            За Комисията

            Председател

         Jean-Claude JUNCKER

      (1)  ОВ L 227, 1.9.1994 г., стр. 1.

      (2)  Регламент (ЕО) № 1238/95 на Комисията от 31 май 1995 г. относно установяване на правила за прилагане на Регламент (ЕО) № 2100/94 на Съвета относно таксите, които се плащат на Службата на Общността за сортовете растения (ОВ L 121, 1.6.1995 г., стр. 31).

      (3)  Регламент (ЕО) № 1239/95 на Комисията от 31 май 1995 г. относно установяване на правила за прилагане на Регламент (ЕО) № 2100/94 на Съвета относно производството пред Службата на Общността за сортовете растения (ОВ L 121, 1.6.1995 г., стр. 37).

      (4)  Регламент (ЕО) № 874/2009 на Комисията от 17 септември 2009 г. относно установяване на правила за прилагане на Регламент (ЕО) № 2100/94 на Съвета относно производството пред Службата на Общността за сортовете растения (ОВ L 251, 24.9.2009 г., стр. 3).


title: Регламент за изпълнение (ЕС) № 1150/2013 на Комисията от 14 ноември 2013 година за изменение на Регламент за изпълнение (ЕС) № 540/2011 по отношение на условията за одобрение на активното вещество масло от рапично семе  текст от значение за ЕИП

text:
               15.11.2013

               BG

               Официален вестник на Европейския съюз

               L 305/13

         РЕГЛАМЕНТ ЗА ИЗПЪЛНЕНИЕ (ЕС) № 1150/2013 НА КОМИСИЯТА
   от 14 ноември 2013 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество масло от рапично семе
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) и член 78, параграф 2 от него,
   като има предвид, че:

               (1)

               С Директива 2008/127/ЕО на Комисията (2) активното вещество масло от рапично семе беше включено в приложение I към Директива 91/414/ЕИО на Съвета (3) в съответствие с процедурата, предвидена в член 24б от Регламент (ЕО) № 2229/2004 на Комисията (4). След замяната на Директива 91/414/ЕИО с Регламент (ЕО) № 1107/2009 посоченото вещество се счита за одобрено съгласно посочения регламент и е включено в списъка в част А от приложението към Регламент за изпълнение (ЕС) № 540/2011 на Комисията (5).

               (2)

               В съответствие с член 25а от Регламент (ЕО) № 2229/2004 на 18 декември 2012 г. Европейският орган за безопасност на храните, наричан по-долу „Органът“, представи на Комисията становището си по проекта на доклада за преглед по отношение на маслото от рапично семе (6). Органът уведоми нотификатора за становището си относно маслото от рапично семе. Комисията го прикани да представи коментарите си по проекта на доклада за преглед по отношение на маслото от рапично семе. Проектът на доклада за преглед и становището на Органа бяха предмет на преглед от страна на държавите членки и на Комисията в рамките на Постоянния комитет по хранителната верига и здравето на животните и бяха окончателно формулирани на 3 октомври 2013 г. под формата на доклад на Комисията за преглед по отношение на маслото от рапично семе.

               (3)

               Потвърждава се, че активното вещество масло от рапично семе следва да се счита за одобрено съгласно Регламент (ЕО) № 1107/2009.

               (4)

               В съответствие с член 13, параграф 2 от Регламент (ЕО) № 1107/2009 във връзка с член 6 от същия регламент и в контекста на съвременните научно-технически познания е необходимо да се изменят условията за одобрение на маслото от рапично семе по отношение на максималното съдържание на онечиствания с ерукова киселина от токсикологично значение.

               (5)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (6)

               На държавите членки следва да се предостави време за изменение или оттегляне на разрешенията за продуктите за растителна защита, съдържащи масло от рапично семе.

               (7)

               Следва да се предвиди разумен срок, преди да влезе в сила настоящият регламент, за да се даде възможност на държавите членки, нотификаторите и притежателите на разрешения за съдържащи масло от рапично семе продукти за растителна защита да се съобразят с изискванията, произтичащи от изменението на условията за одобрение.

               (8)

               По отношение на продуктите за растителна защита, съдържащи масло от рапично семе, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да изтече най-късно осемнадесет месеца след влизането в сила на регламента.

               (9)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Преходни мерки
   При необходимост, най-късно до 30 септември 2014 г., държавите членки изменят или оттеглят в съответствие с разпоредбите на Регламент (ЕО) № 1107/2009 съществуващите разрешения за продукти за растителна защита, съдържащи активното вещество масло от рапично семе.
   Член 3
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича не по-късно от 30 септември 2015 г.
   Член 4
   Влизане в сила
   Настоящият регламент влиза в сила на 1 април 2014 година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 ноември 2013 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  Директива 2008/127/ЕО на Комисията от 18 декември 2008 г. за изменение на Директива 91/414/ЕИО на Съвета с цел включване на няколко активни вещества (ОВ L 344, 20.12.2008 г., стр. 89).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент (ЕО) № 2229/2004 на Комисията от 3 декември 2004 г. относно определяне нa допълнителни подробни правила зa изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (ОВ L 379, 24.12.2004 г., стр. 13).

      (5)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (6)  European Food Safety Authority; Conclusion on the peer review of the pesticide risk assessment of the active substance plant oil/ rape seed oil. (Европейски орган за безопасност на храните; Заключение относно партньорската проверка на оценката на риска от употребата на активното вещество растително масло/масло от рапично семе като пестицид.) EFSA Journal (Бюлетин на ЕОБХ), 2013 г.; 11(1):3058. [45 стр.] doi:10.2903/j.efsa.2013.3058. Публикувано онлайн на адрес: www.efsa.europa.eu/efsajournal

      ПРИЛОЖЕНИЕ
      В част А от приложението към Регламент за изпълнение (ЕС) № 540/2011 ред 242 относно активното вещество масло от рапично семе се заменя със следното:

                     Номер

                     Популярно наименование, идентификационни номера

                     Наименование по IUPAC

                     Чистота

                     Дата на одобрението

                     Изтичане срока на одобрението

                     Специфични разпоредби

                     „242

                     Растителни масла/масло от рапично семе
                     CAS № 8002-13-9
                     CIPAC номер не е присвоен

                     Масло от рапично семе

                     Маслото от рапично семе е сложна смес от мастни киселини.
                     Онечистване от значение: максимум 2 % ерукова киселина

                     1 септември 2009 г.

                     31 август 2019 г.

                     ЧАСТ A
                     Може да бъде разрешена единствено употребата като инсектицид и акарицид.
                     ЧАСТ Б
                     За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно масло от рапично семе (SANCO/2623/2008), и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 3 октомври 2013 г.
                     Когато е целесъобразно, условията за употреба трябва да включват подходящи мерки за ограничаване на риска.“


title: Регламент за изпълнение (ЕС) № 837/2012 на Комисията от 18 септември 2012 година относно разрешаването на 6-фитаза (EC 3.1.3.26), получена от Aspergillus oryzae (DSM 22594), като фуражна добавка за домашни птици, отбити прасенца, свине за угояване и свине майки (притежател на разрешителното DSM Nutritional Products)  текст от значение за ЕИП

text:
               19.9.2012

               BG

               Официален вестник на Европейския съюз

               L 252/7

         РЕГЛАМЕНТ ЗА ИЗПЪЛНЕНИЕ (ЕС) № 837/2012 НА КОМИСИЯТА
   от 18 септември 2012 година
   относно разрешаването на 6-фитаза (EC 3.1.3.26), получена от Aspergillus oryzae (DSM 22594), като фуражна добавка за домашни птици, отбити прасенца, свине за угояване и свине майки (притежател на разрешителното DSM Nutritional Products)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 е предвидено, че добавките за използване при храненето на животните подлежат на разрешаване и са уредени основанията и процедурите за издаване на разрешително.

               (2)

               В съответствие с член 7 от Регламент (ЕО) № 1831/2003 бе подадено заявление за разрешително за 6-фитаза (EC 3.1.3.26), получена от Aspergillus oryzae (DSM 22594). Заявлението беше придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (3)

               Заявлението се отнася до разрешаването на употребата на 6-фитаза (ЕО 3.1.3.26), получена от Aspergillus oryzae (DSM 22594), като фуражна добавка за домашни птици, отбити прасенца, свине за угояване и свине майки, която следва да бъде класифицирана в категорията „зоотехнически добавки“.

               (4)

               В становището си от 14 декември 2011 г. (2) Европейският орган за безопасност на храните (наричан по-нататък „Органът“) заключи, че при предложените условия на употреба 6-фитаза (EC 3.1.3.26), получена от Aspergillus oryzae (DSM 22594), не се отразява неблагоприятно върху здравето на животните, човешкото здраве или околната среда и употребата ѝ може да подобри усвояването на фосфор от целевите видове животни. Органът не смята, че е налице необходимост от специфични изисквания за мониторинг след пускането на пазара. Той провери и доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (5)

               Оценката на 6-фитаза (EC 3.1.3.26), получена от Aspergillus oryzae (DSM 22594), показва, че са изпълнени условията за разрешаване, определени в член 5 от Регламент (ЕО) № 1831/2003. Поради това употребата на посочения препарат следва да бъде разрешена съгласно посоченото в приложението към настоящия регламент.

               (6)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Посоченият в приложението препарат, който спада към категорията „зоотехнически добавки“ и към функционалната група „подобрители, увеличаващи смилаемостта на храната“, се разрешава като добавка при храненето на животни при спазване на определените в същото приложение условия.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 септември 2012 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  EFSA Journal (Бюлетин на ЕОБХ) 2012 г.; 10(1):2527.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешителното

                  Добавка

                  Състав, химична формула, описание, метод за анализ

                  Вид или категория животни

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешителното

                  единици за активност/kg пълноценен фураж със съдържание на влага 12 %

                     Категория „зоотехнически добавки“. Функционална група „подобрители, увеличаващи смилаемостта на храната“

                  4a18

                  DSM Nutritional Products

                  6-фитаза (EC 3.1.3.26)

                                 Състав на добавката

                              Препарат от 6-фитаза (EC 3.1.3.26), получена от Aspergillus oryzae (DSM 22594), с минимална активност:

                                          50 000 (1) FYT/g в твърдо състояние

                                          20 000 FYT/g в течно състояние

                                 Характеристика на активното вещество

                              6-фитаза (EC 3.1.3.26), получена от Aspergillus oryzae (DSM 22594)

                                 Метод за анализ
                                  (2)

                              Колориметричен метод, измерващ неорганичния фосфат, отделен от 6-фитаза от фитат (ISO 30024:2009)

                  Домашни птици
                  Свине за угояване
                  Прасенца (отбити)

                  —

                  500 FYT

                  —

                              1.

                              В упътването за употреба на добавката и премикса да се посочат температурата на съхранение, срокът на съхранение и устойчивостта при гранулиране.

                              2.

                              Препоръчителна доза за килограм пълноценен фураж за:

                                          —

                                          домашни птици, прасенца (отбити) и свине за угояване 500—4 000 FYT;

                                          —

                                          свине майки: 1 000—4 000 FYT.

                              3.

                              Да се използва във фуражи, съдържащи повече от 0,23 % фосфор, свързан с фитин.

                              4.

                              Мерки за безопасност: носене на средства за дихателна защита, предпазни очила и ръкавици по време на работа.

                              5.

                              Да се използва за отбити прасенца до 35 kg.

                  9 октомври 2022 г.

                  Свине майки

                  1 000 FYT

         (1)  1 FYT е количеството ензим, което освобождава 1 μmol неорганичен фосфат от фитат на минута в условията на реакция при концентрация на фитат 5,0 mM при pH 5,5 и температура 37 °C.

         (2)  Подробна информация за методите на анализ може да бъде намерена на интернет адреса на референтната лаборатория: http://irmm.jrc.ec.europa.eu/EURLs/EURL_feed_additives/Pages/index.aspx


title: Регламент за изпълнение (ЕС) 2015/2378 на Комисията от 15 декември 2015 година за определяне на подробни правила за прилагане на някои разпоредби на Директива 2011/16/ЕС на Съвета относно административното сътрудничество в областта на данъчното облагане и за отмяна на Регламент за изпълнение (ЕС) № 1156/2012

text:
               18.12.2015

               BG

               Официален вестник на Европейския съюз

               L 332/19

         РЕГЛАМЕНТ ЗА ИЗПЪЛНЕНИЕ (ЕС) 2015/2378 НА КОМИСИЯТА
   от 15 декември 2015 година
   за определяне на подробни правила за прилагане на някои разпоредби на Директива 2011/16/ЕС на Съвета относно административното сътрудничество в областта на данъчното облагане и за отмяна на Регламент за изпълнение (ЕС) № 1156/2012
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (1), и по-специално член 20, параграфи 1, 3 и 4 и член 21, параграф 1 от нея,
   като има предвид, че:

               (1)

               Директива 2011/16/ЕС заменя Директива 77/799/ЕИО на Съвета (2). Бяха направени няколко важни промени с цел адаптиране на правилата относно административното сътрудничество в областта на данъчното облагане, по-специално що се отнася до обмена на информация между държавите членки с оглед повишаване на ефикасността и ефективността на трансграничния обмен на информация.

               (2)

               Директива 2014/107/ЕС на Съвета (3) изменя Директива 2011/16/ЕС, като въвежда задължителен автоматичен обмен на информация за финансови сметки, и свързания с него набор от правила за докладване и надлежни проверки.

               (3)

               За да се осигури функционирането на новата законодателна рамка, Директива 2011/16/ЕС изисква чрез актове за изпълнение да се приемат някои правила относно стандартни формуляри и компютризирани формати, както и практически условия за обмена на информация между държавите членки. Регламент за изпълнение (ЕС) № 1156/2012 на Комисията (4) предвижда подробни правила по отношение на стандартните формуляри и компютризираните формати, които се използват във връзка с Директива 2011/16/ЕС.

               (4)

               Предвид промените, които трябва да се внесат с оглед на прилагането на Директива 2011/16/ЕС и с цел да се улесни разбираемостта на акта за изпълнение, е уместно да се отмени Регламент за изпълнение (ЕС) № 1156/2012 и да се разработят нови консолидирани правила.

               (5)

               За да се улесни обменът на информация, с Директива 2011/16/ЕС се изисква този обмен да се осъществява посредством стандартни формуляри, освен за задължителния автоматичен обмен на информация.

               (6)

               Използваните стандартни формуляри следва да съдържат няколко полета, които са достатъчно подробни, за да дават възможност на държавите членки лесно да отразяват разнообразието от случаи, като използват най-подходящите за тази цел полета.

               (7)

               За целите на задължителния автоматичен обмен на информация Директива 2011/16/ЕС изисква Комисията да приема както практическите условия, така и компютризирания формат. За да се гарантират уместността и полезността на обменяната информация и ефикасността на самия обмен, следва да бъдат определени подробни правила в това отношение.

               (8)

               Условието задължителният автоматичен обмен на информация за петте категории доходи и капитали съгласно член 8, параграф 1 от Директива 2011/16/ЕС да зависи от наличността на информация, обосновава факта, че съответният компютризиран формат не е определен отвъд равнището на общата структура и категориите елементи, които го съставляват, докато подробните елементи, обменяни в рамките на всяка от тези категории, продължават да зависят от наличността им във всяка държава членка.

               (9)

               Като се вземе предвид, че информацията, обменяна съгласно член 8, параграф 3а от Директива 2011/16/ЕС, се събира от предоставящите информация финансови институции съгласно приложимите правила за предоставяне на информация и комплексна проверка, предвидени в приложения I и II към Директива 2011/16/ЕС, и че този обмен съответно не подлежи на условието за наличност на информацията, компютризираният формат, който трябва да се използва, следва да се разшири така, че да обхваща най-ниската степен на подробност и да включва всеки елемент заедно със съответните му атрибути, ако има такива.

               (10)

               Съгласно Директива 2011/16/ЕС информацията следва да се предоставя, като се използва Общата комуникационна мрежа (CCN) винаги когато е възможно. Когато е нужно, следва да бъдат уточнени практическите условия за комуникация. Следва да се прилагат подробни правила по отношение на предаването на доклади, заявления и други документи, които не се съдържат в обменяната информация, а я съпътстват, а в случай на съобщения извън мрежата CCN и без да се засягат други двустранни договорености — по отношение на съобщаването и идентифицирането на обменяната информация.

               (11)

               Законовите, подзаконовите и административните разпоредби в държавите членки, необходими за спазването на член 8, параграф 3а от Директива 2011/16/ЕС относно задължителния автоматичен обмен на информация за финансови сметки, следва да се прилагат от 1 януари 2016 г. Следователно настоящият регламент следва да се прилага от същата дата.

               (12)

               Мерките, предвидени в настоящия регламент, са в съответствие със становището на Комитета за административно сътрудничество в областта на данъчното облагане,

         ПРИЕ НАСТОЯЩИЯ РЕГЛАМЕНТ:
   Член 1
   Стандартни формуляри за обмен при поискване, спонтанен обмен, уведомяване и обратна информация
   1.   Когато става въпрос за формуляри, с думата „поле“ се обозначава мястото във формуляра, в което може да бъде вписвана информацията, обменяна в съответствие с Директива 2011/16/ЕС на Съвета.
   2.   Формулярът, използван за искания на информация и за административни разследвания в съответствие с член 5 от Директива 2011/16/ЕС, както и за техните отговори, потвърждения, искания за допълнителни общи сведения, невъзможност или отказ съгласно член 7 от посочената директива, се изготвя съобразно приложение I към настоящия регламент.
   3.   Формулярът, използван за спонтанен обмен на информация и потвърждения в съответствие с членове 9 и 10 от Директива 2011/16/ЕС, се изготвя съобразно приложение II към настоящия регламент.
   4.   Формулярът, използван за искания за административно уведомяване в съответствие с член 13, параграф 1 и член 13, параграф 2 от Директива 2011/16/ЕС, и отговорите на тези искания съгласно член 13, параграф 3 от същата директива, се изготвят съобразно приложение III към настоящия регламент.
   5.   Формулярът, използван за обратна информация съгласно член 14, параграф 1 от Директива 2011/16/ЕС, се изготвя съобразно приложение IV към настоящия регламент.
   Член 2
   Компютризирани формати за задължителния автоматичен обмен на информация
   1.   Компютризираният формат, който трябва да се използва за задължителния автоматичен обмен на информация съгласно член 8, параграф 1 от Директива 2011/16/ЕС, съобразен с разпоредбите на приложение V към настоящия регламент.
   2.   Компютризираният формат, който трябва да се използва за задължителния автоматичен обмен на информация съгласно член 8, параграф 3а от Директива 2011/16/ЕС, съобразен с разпоредбите на приложение VI към настоящия регламент.
   Член 3
   Практически условия за използване на мрежата CCN
   1.   Докладите, заявленията и други документи, посочени в информацията, предоставена съгласно Директива 2011/16/ЕС, могат да бъдат изпращани чрез средства за комуникация, различни от мрежата CCN.
   2.   Когато информацията, посочена в Директива 2011/16/ЕС, не се предоставя по електронен път чрез мрежата CCN, и ако няма други двустранни договорености, информацията се предоставя придружена от писмо, описващо предоставената информация и надлежно подписано от компетентния орган, който я предоставя.
   Член 4
   Отмяна
   Регламент за изпълнение (ЕС) № 1156/2012 се отменя, считано от 1 януари 2016 г.
   Позоваванията на отменения регламент за изпълнение се считат за позовавания на настоящия регламент.
   Член 5
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага от 1 януари 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 декември 2015 година.

            За Комисията

            Председател

         Jean-Claude JUNCKER

      (1)  ОВ L 64, 11.3.2011 г., стр. 1.

      (2)  Директива 77/799/ЕИО на Съвета от 19 декември 1977 г. относно взаимопомощта между компетентните органи в държавите-членки в областта на прякото данъчно облагане (ОВ L 336, 27.12.1977 г., стр. 15).

      (3)  Директива 2014/107/ЕС на Съвета от 9 декември 2014 г. за изменение на Директива 2011/16/ЕС по отношение на задължителния автоматичен обмен на информация в областта на данъчното облагане (ОВ L 359, 16.12.2014 г., стр. 1).

      (4)  Регламент за изпълнение (ЕС) № 1156/2012 на Комисията от 6 декември 2012 г. за определяне на подробни правила за прилагане на някои разпоредби на Директива 2011/16/ЕС на Съвета относно административното сътрудничество в областта на данъчното облагане (ОВ L 335, 7.12.2012 г., стр. 42).

      ПРИЛОЖЕНИЕ I

         Формуляр, посочен в член 1, параграф 2

      Формулярът за искания за информация и за административни разследвания в съответствие с член 5 от Директива 2011/16/ЕС и техните отговори, потвърждения, искания за допълнителни общи сведения, невъзможност или отказ съгласно член 7 от Директива 2011/16/ЕС, съдържа следните полета (1):

                  —

                  Правно основание

                  —

                  Референтен номер

                  —

                  Дата

                  —

                  Наименование на запитващия и запитания орган

                  —

                  Самоличност на лицето, което се проучва или разследва

                  —

                  Общо описание на случая и, ако е уместно, конкретна основна информация, която би позволила да се оцени предполагаемата относимост на поисканата информация за администриране и прилагане на националното законодателство на държавите членки относно данъците, посочени в член 2 от Директива 2011/16/ЕС

                  —

                  Данъчна цел, за която се търси информация

                  —

                  Период на разследване

                  —

                  Имена и адреси на всички лица, за които може да се смята, че притежават исканата информация

                  —

                  Изпълнение на правното изискване, наложено по силата на член 16, параграф 1 от Директива 2011/16/ЕС

                  —

                  Изпълнение на правното изискване, наложено по силата на член 17, параграф 1 от Директива 2011/16/ЕС

                  —

                  Мотивирано искане за конкретно административно производство и основанията за отказ да се извърши поисканото определено административно производство

                  —

                  Потвърждаване на искане за информация

                  —

                  Искане за допълнителни общи сведения

                  —

                  Причини за невъзможност или отказ за предоставяне на информация

                  —

                  Причини за липсата на отговор в съответния срок и дата, до която запитаният орган смята, че би могъл да отговори

         (1)  При все това, в съответния формуляр трябва да фигурират само реално попълнените в конкретния случай полета.

      ПРИЛОЖЕНИЕ II

         Формуляр, посочен в член 1, параграф 3

      Формулярът за спонтанен обмен на информация и потвърждаване в съответствие с членове 9 и 10 от Директива 2011/16/ЕС съдържа следните полета (1):

                  —

                  Правно основание

                  —

                  Референтен номер

                  —

                  Дата

                  —

                  Наименование на изпращащите и приемащите органи

                  —

                  Самоличност на лицето, обект на спонтанен обмен на информация

                  —

                  Период, обхванат от спонтанния обмен на информация

                  —

                  Изпълнение на правното изискване, наложено по силата на член 16, параграф 1 от Директива 2011/16/ЕС

                  —

                  Потвърждаване на спонтанния обмен на информация

         (1)  При все това, в съответния формуляр трябва да фигурират само реално попълнените в конкретния случай полета.

      ПРИЛОЖЕНИЕ III

         Формуляр, посочен в член 1, параграф 4

      Формулярът за искания за уведомяване в съответствие с член 13, параграфи 1 и 2 от Директива 2011/16/ЕС и отговорите на тези искания съгласно член 13, параграф 3 от същата директива съдържа следните полета (1):

                  —

                  Правно основание

                  —

                  Референтен номер

                  —

                  Дата

                  —

                  Наименование на запитващия и запитания орган

                  —

                  Име и адрес на адресата на акта или решението

                  —

                  Друга информация, която може да улесни установяването на самоличността на адресата

                  —

                  Предмет на акта или решението

                  —

                  Отговор на запитания орган в съответствие с член 13, параграф 3 от Директива 2011/16/ЕС, включително датата на уведомяването на адресата относно инструмента или решението.

         (1)  При все това, в съответния формуляр трябва да фигурират само реално попълнените в конкретния случай полета.

      ПРИЛОЖЕНИЕ IV

         Формуляр, посочен в член 1, параграф 5

      Формулярът за обратна информация в съответствие с член 14, параграф 1 от Директива 2011/16/ЕС съдържа следните полета (1):

                  —

                  Референтен номер;

                  —

                  Дата;

                  —

                  Наименование на компетентния орган, който дава обратна информация;

                  —

                  Обратна информация от общ характер относно предоставената информация;

                  —

                  Резултати, които са пряко свързани с предоставената информация.

         (1)  При все това, в съответния формуляр трябва да фигурират само реално попълнените в конкретния случай полета.

      ПРИЛОЖЕНИЕ V

         Компютризиран формат, посочен в член 2, параграф 1

      Компютризираните формати за задължителния автоматичен обмен на информация в съответствие с член 8, параграф 1 от Директива 2011/16/ЕС отговарят на следната дървовидна структура и съдържат следните категории елементи (1):

                  а)

                  Що се отнася до цялото съобщение:

                  б)

                  Що се отнася до същинския текст за предаване на информация за доходите от трудови правоотношения или директорски възнаграждения:

                  в)

                  Що се отнася до същинския текст за предаване на информация за пенсиите:

                  г)

                  Що се отнася до същинския текст за предаване на информация за животозастрахователните продукти:

                  д)

                  Що се отнася до същинския текст за предаване на информация за собствеността и доходите от недвижимо имущество:

                  е)

                  Що се отнася до същинския текст, в случай че не трябва да бъде предавана информация във връзка с конкретна категория:

                  ж)

                  Що се отнася до същинския текст за потвърждение на получаването на информация за конкретна категория:

         (1)  В използвания компютризиран формат обаче за даден случай трябва да се появяват само полетата, които действително са на разположение и са приложими в този случай.

      ПРИЛОЖЕНИЕ VI

         Компютризиран формат, посочен в член 2, параграф 2

      Компютризираният формат за задължителния автоматичен обмен на информация в съответствие с член 8, параграф 3а от Директива 2011/16/ЕС отговаря на следната дървовидна структура и съдържа следните елементи и характеристики (1):

                  а)

                  Що се отнася до цялото съобщение:

                  б)

                  По отношение на общите за FATCA и ОСД видове, които се използват в съобщението по буква а) по-горе:

                  в)

                  Що се отнася до общите видове на OECD, които се използват в съобщението по буква а) по-горе:

         (1)  При все това, само онези елементи и атрибути, които са действително приложими в даден случай вследствие на изпълнението на правилата за докладване и надлежна проверка, включени в приложения I и II към Директива 2011/16/ЕС, трябва задължително да присъстват в компютризирания формат, използван в съответния случай.


title: Регламент за изпълнение (ЕС) 2016/1963 на Комисията от 9 ноември 2016 година за изменение на Регламент за изпълнение (ЕС) 2015/2378 по отношение на стандартните формуляри и езиковите договорености, използвани във връзка с директиви (ЕС) 2015/2376 и (ЕС) 2016/881 на Съвета

text:
               10.11.2016

               BG

               Официален вестник на Европейския съюз

               L 303/4

         РЕГЛАМЕНТ ЗА ИЗПЪЛНЕНИЕ (ЕС) 2016/1963 НА КОМИСИЯТА
   от 9 ноември 2016 година
   за изменение на Регламент за изпълнение (ЕС) 2015/2378 по отношение на стандартните формуляри и езиковите договорености, използвани във връзка с директиви (ЕС) 2015/2376 и (ЕС) 2016/881 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (1), и по-специално член 20, параграфи 5 и 6 от нея,
   като има предвид, че:

               (1)

               В член 8а от Директива 2011/16/ЕС се предвижда задължителен автоматичен обмен на информация относно предварителни трансгранични данъчни становища и предварителни споразумения за ценообразуване. При този обмен следва да се използва стандартен формуляр, включително езикови договорености, и да се създаде защитен централен регистър на държавите членки за записване на информацията.

               (2)

               В член 8аа от Директива 2011/16/ЕС се предвижда задължителен автоматичен обмен на информация относно отчетите по държави. По отношение на формуляра, използван при този обмен, следва да се приемат езикови договорености.

               (3)

               Поради това Регламент за изпълнение (ЕС) 2015/2378 на Комисията (2) следва да бъде съответно изменен.

               (4)

               С оглед на последователността и правната сигурност е целесъобразно началните дати на прилагане на настоящия регламент да бъдат уеднаквени с датите, до които трябва да са влезли в сила законовите, подзаконовите и административните разпоредби в държавите членки, необходими за прилагането на членове 8а и 8аа от Директива 2011/16/ЕС.

               (5)

               Мерките, предвидени в настоящия регламент, са в съответствие със становището на Комитета за административно сътрудничество в областта на данъчното облагане,

         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент за изпълнение (ЕС) 2015/2378
   Регламент за изпълнение (ЕС) 2015/2378 се изменя, както следва:

               1)

               Вмъква се следният член 2а:
               „Член 2а
               Стандартни формуляри, включително езикови договорености, за задължителния автоматичен обмен на информация относно предварителни трансгранични данъчни становища и предварителни споразумения за ценообразуване
               1.   Когато става въпрос за формуляри, с думите „компонент“ и „поле“ се обозначава мястото във формуляра, в което може да бъде вписвана информацията, обменяна съгласно Директива 2011/16/ЕС.
               2.   Формулярът, използван за задължителния автоматичен обмен на информация относно предварителни трансгранични данъчни становища и предварителни споразумения за ценообразуване съгласно член 8а от Директива 2011/16/ЕС, трябва да отговаря на изискванията на приложение VII към настоящия регламент.
               3.   Основните елементи, посочени в член 20, параграф 5 от Директива 2011/16/ЕС, са компонентите, изброени в член 8а, параграф 6, букви б), з) и и) от същата директива, като тези основни елементи се изпращат и на английски език.“

               2)

               Вмъква се следният член 2б:
               „Член 2б
               Езикови договорености за задължителния автоматичен обмен на информация относно отчетите по държави
               Основните елементи, посочени в член 20, параграф 6 от Директива 2011/16/ЕС, са информацията или обясненията, включени в таблица 3 от раздел III на приложение III към същата директива, като тези основни елементи се изпращат и на английски език, освен ако е договорена употребата на друг официален език на Съюза между изпращащата държава членка и всички останали държави членки, до които се изпраща информация съгласно член 8aa, параграф 2 от Директива 2011/16/ЕС.“

               3)

               Добавя се приложение VII в съответствие с приложението към настоящия регламент.

         Член 2
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 януари 2017 г.
   Независимо от това член 1, параграф 2 се прилага от 5 юни 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 ноември 2016 година.

            За Комисията

            Председател

         Jean-Claude JUNCKER

      (1)  ОВ L 64, 11.3.2011 г., стр. 1.

      (2)  Регламент за изпълнение (ЕС) 2015/2378 на Комисията от 15 декември 2015 г. за определяне на подробни правила за прилагане на някои разпоредби на Директива 2011/16/ЕС на Съвета относно административното сътрудничество в областта на данъчното облагане и за отмяна на Регламент за изпълнение (ЕС) № 1156/2012 (ОВ L 332, 18.12.2015 г., стр. 19).

      ПРИЛОЖЕНИЕ
      Към Регламент за изпълнение (ЕС) 2015/2378 се добавя следното приложение:

            „ПРИЛОЖЕНИЕ VII

               Формуляр, посочен в член 2а

            Освен елементите, изброени в член 8а, параграф 6 от Директива 2011/16/ЕС, формулярът за задължителния автоматичен обмен на информация относно предварителни трансгранични данъчни становища и предварителни споразумения за ценообразуване съгласно член 8а от същата директива съдържа следното поле:

                        а)

                        референтни данни на становището.“


title: Регламент за изпълнение (ЕС) № 1205/2012 на Комисията от 14 декември 2012 година за изменение на Регламент (ЕС) № 802/2010 по отношение на показателите на дружеството текст от значение за ЕИП

text:
               15.12.2012

               BG

               Официален вестник на Европейския съюз

               L 347/10

         РЕГЛАМЕНТ ЗА ИЗПЪЛНЕНИЕ (ЕС) № 1205/2012 НА КОМИСИЯТА
   от 14 декември 2012 година
   за изменение на Регламент (ЕС) № 802/2010 по отношение на показателите на дружеството
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (1), и по-специално член 27 от нея,
   като има предвид, че:

               (1)

               Показателите на дружеството представляват един от общите параметри, определящи рисковия профил на даден кораб.

               (2)

               С цел оценяване на показателите на дружеството следва да бъде взет под внимание броят на неизправностите и на задържанията на всички кораби във флота на дадено дружество, които са били обект на проверка в рамките на Съюза и в региона, обхванат от Парижкия меморандум за разбирателство за държавния пристанищен контрол (Парижкия МР).

               (3)

               Правилата за прилагане по отношение на изчисляването на критериите за показателите на дружеството, свързани с рисковия профил на корабите, както и методологията за изготвяне на предназначените за публикуване списъци се определят в Регламент (ЕС) № 802/2010 на Комисията от 13 септември 2010 г. за прилагане на член 10, параграф 3 и член 27 от Директива 2009/16/ЕО на Европейския парламент и на Съвета по отношение на показателите на дружеството (2).

               (4)

               Симулациите на публикуването на списъците, направени въз основа на информацията, регистрирана в базата данни за проверките, показват, че установената в Регламент (ЕС) № 802/2010 методология за публикуване следва да бъде насочена в по-голяма степен към съответната цел.

               (5)

               Поради това, за да бъдат списъците на дружествата с ниски или много ниски показатели актуални, е необходимо да бъдат изменени критериите, използвани за тяхното съставяне, така че публикуването да бъде насочено към дружествата с най-лоши резултати. Това не следва да доведе до промени в изчисляването на показателите на дружеството за определяне на рисковия профил на кораба.

               (6)

               За да бъде включено в списъците на дружествата с ниски и много ниски показатели, дружеството следва да покаже наличието на лоши показатели през непрекъснат период от 36 месеца, непосредствено предхождащ публикуването. Постоянното наличие на лоши показатели в продължение на толкова дълъг период доказва нежеланието или неспособността на дружеството да подобри показателите си. Тъй като публикуването на списъците се основава на обработването на данните, съответстващи на показателите на дружествата през период от 36 месеца, следва да се предвиди достатъчно време преди първото публикуване, за да се съберат в базата данни THETIS достатъчно данни, докладвани от държавите членки в съответствие с Директива 2009/16/ЕО.

               (7)

               Определянето на дружествата, които да бъдат включени в списъците, се извършва изключително въз основа на информацията, която е прехвърлена и потвърдена от държавите членки в базата данни за проверките в съответствие с член 24, параграф 3 от Директива 2009/16/ЕО. Тази информация включва проверките на корабите, неизправностите, установени по време на проверките, и задържанията. Тя също така включва информация за кораба (наименование, ММО идентификационен номер, позивна и флаг), а така също наименованието на собственика или лицето, като например мениджър или беърбоут чартьор, което е поело отговорност за експлоатацията на кораба, както и задълженията и отговорностите, наложени от Международния кодекс за управление на безопасността (Кодекс ISM). По този начин показателите на дадено дружество и на плавателните съдове, за които то носи отговорност, могат да бъдат следени автоматично в базата данни за проверките и списъците могат да бъдат актуализирани ежедневно.

               (8)

               Комисията следва да има възможност, като използва възможностите за автоматична обработка на базата данни за проверките, да извлича от нея съответните данни за установяване на дружествата, които да бъдат включени в списъка на дружествата с ниски и много ниски показатели.

               (9)

               Методологията за определяне на матрицата на показателите на дружеството се основава на обработването на индекса на задържане на дружеството и на индекса на неизправностите на дружеството, както е предвидено в приложението към Регламент (ЕС) № 802/2010.

               (10)

               Мерките, предвидени в настоящия регламент, са в съответствие със становището на Комитета по морската безопасност и предотвратяването на замърсяването от кораби,

         ПРИЕ НАСТОЯЩИЯ РЕГЛАМЕНТ:
   Член 1
   Член 3, параграф 2 от Регламент (ЕС) № 802/2010 се заменя със следното:

      „2.   EMSA публикува от 1 януари 2014 г. и актуализира ежедневно на своя публично достъпен уебсайт следната информация:

                  а)

                  списъка на дружествата, чиито показатели са били много ниски за непрекъснат период от 36 месеца;

                  б)

                  списъка на дружествата, чиито показатели са били ниски или много ниски за непрекъснат период от 36 месеца;

                  в)

                  списъка на дружествата, чиито показатели са били ниски за непрекъснат период от 36 месеца.“

   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 декември 2012 година.

            За Комисията

            Председател

         José Manuel BARROSO

      (1)  ОВ L 131, 28.5.2009 г., стр. 57.

      (2)  ОВ L 241, 14.9.2010 г., стр. 4.


title: Регламент за изпълнение (ЕС) № 1140/2014 на Комисията от 27 октомври 2014 година за установяване на стандартни стойности при внос с цел определяне на входната цена на някои плодове и зеленчуци

text:
               28.10.2014

               BG

               Официален вестник на Европейския съюз

               L 307/36

         РЕГЛАМЕНТ ЗА ИЗПЪЛНЕНИЕ (ЕС) № 1140/2014 НА КОМИСИЯТА
   от 27 октомври 2014 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 октомври 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  AL

                  55,3

                  MA

                  105,2

                  MK

                  84,3

                  ZZ

                  81,6

                  0707 00 05

                  AL

                  59,9

                  MK

                  80,7

                  TR

                  133,3

                  ZZ

                  91,3

                  0709 93 10

                  MA

                  99,6

                  TR

                  108,6

                  ZZ

                  104,1

                  0805 50 10

                  AR

                  78,7

                  TR

                  99,7

                  UY

                  86,1

                  ZA

                  84,3

                  ZZ

                  87,2

                  0806 10 10

                  BR

                  278,9

                  MD

                  39,0

                  PE

                  350,2

                  TR

                  147,0

                  ZZ

                  203,8

                  0808 10 80

                  BR

                  53,3

                  CL

                  86,3

                  CN

                  117,7

                  MD

                  27,7

                  NZ

                  148,8

                  US

                  191,0

                  ZA

                  157,5

                  ZZ

                  111,8

                  0808 30 90

                  CN

                  106,3

                  TR

                  114,2

                  ZZ

                  110,3

         (1)  Номенклатура на държавите, определена с Регламент (ЕО) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 646/2012 на Комисията от 16 юли 2012 година за определяне на подробни правила относно глобите и периодичните имуществени санкции съгласно Регламент (ЕО) № 216/2008 на Европейския парламент и на Съвета  текст от значение за ЕИП

text:
               17.7.2012

               BG

               Официален вестник на Европейския съюз

               L 187/29

         РЕГЛАМЕНТ ЗА ИЗПЪЛНЕНИЕ (ЕС) № 646/2012 НА КОМИСИЯТА
   от 16 юли 2012 година
   за определяне на подробни правила относно глобите и периодичните имуществени санкции съгласно Регламент (ЕО) № 216/2008 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 25, параграф 3 от него,
   като има предвид, че:

               (1)

               Регламент (ЕО) № 216/2008 цели да установи и поддържа високо и уеднаквено ниво на безопасност на гражданското въздухоплаване в Европа. В посочения регламент са предвидени средствата за постигане на въпросната цел, както и на други цели от областта на безопасността на гражданското въздухоплаване.

               (2)

               Съгласно Регламент (ЕО) № 216/2008 Европейската агенция за авиационна безопасност („Агенцията“) отговаря за сертифицирането на определени продукти, лица и предприятия. Агенцията трябва да наблюдава дали тези продукти, лица и предприятия отговарят на изискванията, приложими в областите под нейна отговорност, включително на разпоредбите на Регламент (ЕО) № 216/2008 и правилата за неговото изпълнение.

               (3)

               В случаите, когато по време на съществуващия процес на надзор не е намерено адекватно решение на установените потенциални недостатъци, член 25 от Регламент (ЕО) № 216/2008 оправомощава Комисията да налага, по искане на Агенцията, глоби или периодични имуществени санкции на притежателите на сертификати, издадени от Агенцията, за умишлено нарушение или нарушение поради небрежност на всяко от задълженията, предвидени в разпоредбите на Регламент (ЕО) № 216/2008 и правилата за неговото изпълнение.

               (4)

               Възможността за въвеждане на глоби и периодични имуществени санкции би предоставила на Комисията допълнителен инструмент, чрез който да отговаря по по-нюансиран, гъвкав и степенуван начин на нарушенията на разпоредбите в сравнение с оттеглянето на сертификат, издаден от Агенцията.

               (5)

               Необходимо е да се определят правила относно процедурите, разследванията, съпътстващите мерки и докладването от страна на Агенцията, както и процедурни правила за вземане на решения, включително разпоредби относно определянето на размера и събирането на глоби и периодични имуществени санкции. Също така е необходимо да се установят подробни критерии за определяне на размера на глобите или на периодичните имуществени санкции.

               (6)

               Тези правила и процедури следва да се ръководят от необходимостта да се осигурят възможно най-високите стандарти за безопасност и опазване на околната среда, да се насърчава ефективното провеждане на разследването и на фазите на вземане на решение, както и да се гарантира справедливостта и прозрачността на процедурите и на налагането на глоби и периодични имуществени санкции.

               (7)

               Разпоредбите на настоящия регламент могат да бъдат ефективно прилагани само в рамките на тясно сътрудничество между държавите-членки, Комисията и Агенцията. За тази цел е необходимо да се установят спогодби за консултации и сътрудничество между тях с оглед да се гарантира ефективното провеждане на разследването и на процеса на вземане на решение във връзка с предполагаемите нарушения.

               (8)

               Целесъобразно е, за целите на започването и провеждането на процедура по неспазване и за определяне на размера на глобите и периодичните имуществени санкции, Комисията и Агенцията да вземат предвид други процедури срещу същия притежател на сертификат, които са били започнати или приключени от държава-членка или от трети държави.

               (9)

               Комисията и Агенцията също така следва да вземат предвид всички започнати висящи процедури или решения, взети от Агенцията по отношение на изменянето, ограничаването, временното преустановяване или отмяната на съответния сертификат съгласно Регламент (ЕО) № 216/2008.

               (10)

               Без да засяга законодателството на Съюза за предотвратяване на използването на информация относно безопасността по отношение на вината или отговорността, и по-специално член 16, параграф 2 от Регламент (ЕО) № 216/2008, член 19, параграф 2 от Регламент (ЕС) № 996/2010 на Европейския парламент и на Съвета от 20 октомври 2010 година относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО (2) и член 7 от Директива 2003/42/ЕО на Европейския Парламент и на Съвета от 13 юни 2003 година за докладване на събития в гражданското въздухоплаване (3), всяко правомощие за надзор, възложено на Комисията или на Агенцията по силата на правото на Съюза по отношение на сертификати, издадени в съответствие с Регламент (ЕО) № 216/2008, може да бъде използвано в хода на разследването или по време на етапите на вземане на решение на такава процедура по неспазване. Решението на Комисията за налагане на глоби или периодични имуществени санкции следва да се основава на разследването на Агенцията, изложенията на притежателя на сертификата, който е обект на процедурата по неспазване, и при необходимост, на допълнителна информация, предоставена на Агенцията и на Комисията.

               (11)

               Целесъобразно е да се даде възможност на притежателите на сертификати, в рамките на определен срок, да се съобразят доброволно с изискванията на Регламент (ЕО) № 216/2008 и правилата за неговото изпълнение, като в този случай не следва да се налагат глоби или периодични имуществени санкции от страна на Комисията. Тази възможност за демонстриране на доброволно спазване все пак следва да бъде ограничена във времето.

               (12)

               Решенията за налагане на глоби или периодични имуществени санкции следва да се основават единствено на мотиви, по отношение на които съответният притежател на сертификат е имал възможност да изрази становище.

               (13)

               Наложените глоби или периодични имуществени санкции следва да са ефективни, пропорционални и възпиращи, и да са съобразени с обстоятелствата по всеки отделен случай.

               (14)

               Целесъобразно е да се предвиди специална процедура в случаите, когато Комисията възнамерява да наложи периодична имуществена санкция на притежател на сертификата, който е обект на процедура по неспазване, за това, че не е оказал съдействие на Комисията или на Агенцията по отношение на мерки по разследване или други искания за информация.

               (15)

               Настоящият регламент зачита основните права и спазва принципите, признати в Хартата на основните права на Европейския съюз, по-специално по отношение на правото на защита и принципа на поверителност в съответствие с общите принципи на правото и съдебната практика на Съда на Европейския съюз.

               (16)

               За целите на гарантирането на правна сигурност в хода на процедурата по неспазване е необходимо да се определят подробни правила за изчисляването на срокове и на давност за налагането и изпълнението на глоби или периодични имуществени санкции.

               (17)

               Решенията за налагане на глоби и периодични имуществени санкции следва да могат да бъдат изпълнявани принудително в съответствие с член 299 от Договора за функционирането на Европейския съюз и следва да подлежат на преразглеждане от Съда на Европейския съюз.

               (18)

               Предвидените в настоящия регламент мерки са в съответствие със становището на комитета, създаден по силата на член 65, параграф 1 от Регламент (ЕО) № 216/2008,

         ПРИЕ НАСТОЯЩИЯ РЕГЛАМЕНТ:
   ГЛАВА I

      ОБЩИ РАЗПОРЕДБИ

   Член 1
   Предмет и приложно поле
   1.   Настоящият регламент определя подробни правила за изпълнение на Регламент (ЕО) № 216/2008 по отношение на критериите за определяне на размера на глобата или периодичната имуществена санкция, процедурите за разследване, съпътстващите мерки и докладването, както и процедурните правила за вземане на решения, включително разпоредби относно правото на защита, достъпа до преписката, процесуалното представителство, разпоредбите относно поверителността и сроковете и определянето на размера и събирането на глоби и периодични имуществени санкции.
   2.   Настоящият регламент се прилага за налагането на:

               а)

               глоби на лица и предприятия, на които Европейската агенция за авиационна безопасност („Агенцията“) е издала сертификат („притежател на сертификат“), когато разпоредбите на Регламент (ЕО) № 216/2008 или правилата за неговото изпълнение са били нарушени умишлено или поради небрежност и когато се засягат интересите на Съюза;

               б)

               периодични имуществени санкции на притежателите на сертификат, посочени в буква а), с цел те да се заставят да се съобразят с разпоредбите на Регламент (ЕО) № 216/2008 или правилата за неговото изпълнение.

         ГЛАВА II

      ПРОЦЕДУРА ПО НЕСПАЗВАНЕ

      РАЗДЕЛ 1

         Разследване

   Член 2
   Процедура по неспазване
   1.   Процедурата по неспазване, предвидена в настоящата глава, обхваща всички административни етапи на разследването на евентуални нарушения на Регламент (ЕО) № 216/2008 или на правилата за неговото изпълнение.
   2.   Агенцията може да започне процедура по неспазване по своя инициатива или по искане на Комисията или на държава-членка.
   3.   При започване на процедура по неспазване в резултат на искане от Комисията или някоя държава-членка Агенцията информира Комисията или държавата- членка за хода на процедурата по тяхното искане.
   Член 3
   Искане за информация
   1.   За целите на започването и провеждането на процедура по неспазване Агенцията може да използва информацията, получена при упражняване на правомощията за надзор, възложени ѝ по силата на правото на Съюза по отношение на сертификати, издадени в съответствие с Регламент (ЕО) № 216/2008. Това оправомощаване не засяга правото на Съюза относно предотвратяване на използването на информация за целите на вменяването на вина или отговорност.
   2.   Преди да започне процедура по неспазване Агенцията може да изиска от съответния притежател на сертификат да предостави информация, свързана с предполагаемото нарушение.
   Агенцията посочва предмета на искането и факта, че то е отправено по силата на настоящия регламент, като указва срок за предоставяне на информацията.
   Член 4
   Уведомяване
   1.   Агенцията изпраща писмено уведомление за започване на процедура по неспазване до притежателя на сертификата, до Комисията и до националните въздухоплавателни органи на държавата-членка (държавите членки) или третата страна (страни), в която се намира(т) основното място на стопанска дейност на притежателя на сертификата и където е извършено нарушението, а при необходимост — и до въздухоплавателните органи на трети държави и международни организации, компетентни в областите, обхванати от настоящия регламент.
   2.   В уведомлението:

               а)

               се излагат твърденията срещу притежателя на сертификата, като изрично се посочват разпоредбите на Регламент (ЕО) № 216/2008 или правилата за неговото изпълнение, за които се твърди, че са нарушени, както и доказателствата, на които се основават тези твърдения; и

               б)

               се информира притежателят на сертификата, че може да бъде наложена глоба или периодична имуществена санкция.

         Член 5
   Разследвания
   1.   След започване на разследването Агенцията изяснява фактите и твърденията.
   2.   Агенцията може да изиска от притежателя на сертификата да предостави писмени или устни обяснения, данни или документи.
   Искането се изпраща в писмен вид до притежателя на сертификата. Агенцията посочва правното основание и предмета на искането, определя срок за предоставяне на изискваната информация и информира притежателя на сертификата за предвидените в член 16, параграф 1, букви а) и б) периодични имуществени санкции в случай на липса на сътрудничество или при предоставяне на неточна или подвеждаща информация.
   3.   Агенцията може да изиска от националните въздухоплавателни органи да сътрудничат на разследването, и по-специално да предоставят всяка информация, свързана с предполагаемото нарушение.
   В искането се посочват правното основание и предметът на искането и се определя срокът за предоставяне на отговор или за провеждането на мерки по разследване.
   4.   Агенцията може да изиска от физически или юридически лица, или от въздухоплавателните органи на трети държави да предоставят информация относно предполагаемото нарушение.
   В искането се посочват правното основание и предметът на искането и се определя срокът за предоставяне на информацията.
   Член 6
   Доброволно спазване
   1.   В уведомлението за започване на процедура по неспазване или след това Агенцията определя срок, в който притежателят на сертификат може да заяви писмено, че доброволно е спазвал или, при необходимост, че възнамерява да спазва нарушените разпоредби. Ако притежателят на сертификата пристъпи към доброволно спазване в рамките на определения от Агенцията срок, тя решава да приключи започнатата процедура по неспазване.
   Агенцията не е длъжна да взема под внимание отговорите, които са получени след изтичането на този срок.
   2.   Срокът, предвиден в параграф 1, в никакъв случай не изтича след датата, на която Агенцията оповестява предвиденото в член 7 изложение на възражения.
   Член 7
   Изложение на възражения
   1.   След като Агенцията е установила фактите и е приела, че са налице основания за продължаване на процедурата по неспазване, тя излага писмено възражения пред съответния притежател на сертификат. Изложението на възражения съдържа:

               а)

               твърденията срещу притежателя на сертификата, включително точно посочване на разпоредбите на Регламент (ЕО) № 216/2008 или правилата за неговото изпълнение, за които се твърди, че са били нарушени, и доказателствата, на които се основават въпросните твърдения;

               б)

               информация, че може да бъде наложена еднократна глоба или периодична имуществена санкция.

         2.   При уведомяване на изложението на възражения Агенцията отправя покана към притежателя на сертификата да представи в отговор писмено изложение. Поканата е в писмен вид и в нея се посочва срок за подаване на изложението.
   Член 8
   Изслушване
   1.   При поискване от страна на притежателя на сертификат Агенцията му предоставя възможност да изложи доводите си в рамките на изслушване.
   2.   При необходимост Агенцията може да покани националните въздухоплавателни органи или други лица да участват в изслушването.
   3.   Изслушването се провежда при закрити врата. Всяко лице може да бъде изслушано самостоятелно или в присъствието на други поканени лица, като се отчитат законните интереси на притежателите на сертификати и на други лица за защита на търговска тайна и друга поверителна информация.
   Член 9
   Срокове
   С оглед на гарантирането на правна сигурност в хода на процедура за разследване Агенцията установява подробни правила за определянето на срокове.
   Член 10
   Доклад
   1.   Агенцията представя на Комисията, на държавите-членки и на притежателя на сертификата доклад, в който се обобщават резултатите от разследването, проведено в съответствие с настоящия раздел. Агенцията също така представя на Комисията преписката по разследването.
   2.   Когато в доклада на Агенцията се заключава, че притежателят на сертификата е нарушил разпоредбите на Регламент (ЕО) № 216/2008 или правилата за неговото изпълнение, докладът включва също:

               а)

               оценка на обстоятелствата по конкретния случай в съответствие с критериите, определени в член 15 от настоящия регламент;

               б)

               искане до Комисията за налагане на глоба или периодична имуществена санкция;

               в)

               мотивирано предложение, съдържащо размера на глобата или периодичната имуществена санкция.

         3.   Агенцията изготвя своя доклад не по-късно от [12 месеца] след уведомлението за започване на процедура по неспазване съгласно член 4 [или 6 месеца] след уведомление от Комисията за връщане на делото съгласно член 12.

      РАЗДЕЛ 2

         Вземане на решения

   Член 11
   Искания за информация
   1.   Когато вследствие на искане от Агенцията по член 10, параграф 2, буква б) Комисията реши да продължи процедурата по неспазване, тя може да поиска писмено от притежателя на сертификата да предостави писмени или устни обяснения, данни или документи. В този случай Комисията информира притежателя на сертификата за предвидените в член 16, параграф 1, букви в) и г) периодични имуществени санкции в случай на неспазване на искането или при предоставяне на неточна или подвеждаща информация.
   Комисията също така може да изиска от Агенцията, от националните въздухоплавателни органи или от всяко физическо или юридическо лице да предоставят информация във връзка с предполагаемото нарушение.
   2.   Комисията гарантира, че притежателят на сертификат може да предостави писмени обяснения, данни или документи в подкрепа на доводите си. Притежателят на сертификата може да поиска изслушване, но Комисията има право да се съгласи на такова искане само когато го счете за необходимо.
   Член 12
   Нов период за разследване
   Като взема предвид доклада на Агенцията, изложението на притежателя на сертификата въз основа на този доклад и друга подходяща информация, Комисията може да реши, че са необходими допълнителни данни.В този случай тя може да върне делото на Агенцията. Комисията посочва ясно на Агенцията фактическите елементи, които е необходимо да бъдат допълнително разследвани от Агенцията и, при необходимост, предлага възможни мерки за разследване в този смисъл, както е предвидено в Регламент (ЕО) № 216/2008. При определянето на нов период за разследване се прилага глава II, раздел 1 от настоящия регламент.

      РАЗДЕЛ 3

         Решения за глоби и периодични имуществени санкции

   Член 13
   Глоби, периодични имуществени санкции и максимални размери
   1.   Когато в резултат на вземането на решение, предвидено в раздел 2, Комисията установи, че притежателят на сертификата умишлено или поради небрежност е нарушил Регламент (ЕО) № 216/2008 или правилата за неговото изпълнение, тя може да вземе решение за налагане на глоба, която не надхвърля 4 % от годишния доход или оборота на притежателя на сертификата за предходната финансова година.
   2.   Когато притежателят на сертификата не преустанови нарушението в момента на приемане на решението, посочено в параграф 1, Комисията може в същото това решение да наложи периодични имуществени санкции, които не надхвърлят 2,5 % от средния дневен доход или оборот на притежателя на сертификата за предходната финансова година.
   Периодичните имуществени санкции могат да бъдат наложени за срок, който тече от датата на уведомлението за това решение до преустановяването на нарушението.
   3.   За целите на параграфи 1 и 2, предходна финансова година е финансовата година, предхождаща датата на решението, посочено в параграф 1.
   4.   Глобите и периодичните имуществени санкции са от административен характер.
   5.   Решението за налагане на глоби и периодични имуществени санкции подлежи на принудително изпълнение.
   Член 14
   Съдържание на решенията
   1.   Решението, посочено в член 13, се основава единствено на мотиви, по които притежателят на сертификата е имал възможност да представи изложения пред Комисията.
   2.   Комисията информира притежателя на сертификата за правото му на обжалване.
   3.   Комисията информира държавите-членки и Агенцията за приетото решение.
   4.   Когато публикува подробности от решението и информира държавите- членки, Комисията зачита законните интереси на притежателите на сертификати и на други лица, като защитава търговските им тайни.
   Член 15
   Критерии за прилагането и определянето на размера на глоби и периодични имуществени санкции
   1.   Когато решава дали да наложи глоби и периодични имуществени санкции и определя размера на тези глоби и санкции, Комисията се ръководи от принципите на ефективност, пропорционалност и възпиране.
   2.   Във всеки отделен случай Комисията отчита, според наличието им, следните обстоятелства:

               а)

               тежестта на нарушението и неговите последствия, и по-специално последиците и въздействията от такова нарушение по отношение на безопасността и околната среда;

               б)

               степента на усърдие и сътрудничество от страна на притежателя на сертификата при установяване на нарушението и прилагането на коригиращи действия, или в хода на процедурата по неспазване, или възпрепятстване от притежателя на сертификата за разкриване на нарушение и процедурата по неспазване или друга форма на несъобразяване от притежателя на сертификата с искания от Агенцията, Комисията или националния въздухоплавателен орган при прилагането на настоящия регламент;

               в)

               добрата воля на притежателя на сертификата при тълкуване и изпълнение на задълженията, свързани с притежателите на сертификати, в съответствие с Регламент (ЕО) № 216/2008 или правилата за неговото изпълнение, или всяко доказателство за съзнателна измама от страна на притежателя на сертификата;

               г)

               свързания с този случай оборот и икономическия капацитет на въпросния притежател на сертификата;

               д)

               необходимостта от приемане на временни или спешни мерки;

               е)

               повтаряне, честота или продължителност на нарушението от притежателя на сертификата;

               ж)

               предходни санкции, включително финансови, налагани на същия притежател на сертификат.

         3.   При определяне на размера на глобата и на периодичната имуществена санкция Комисията отчита вече предприетите на национално равнище или от Агенцията мерки за принудително изпълнение по отношение на притежателя на сертификата въз основа на същите правни основания и същите факти.

      РАЗДЕЛ 4

         Неоказване на съдействие

   Член 16
   Периодични имуществени санкции за неоказване на съдействие
   1.   По искане на Агенцията или по своя собствена инициатива Комисията може да наложи със свое решение периодични имуществени санкции в размер, който не надхвърля [0,5] % от средния дневен доход или оборот на притежателите на сертификат за предходната финансова година, когато умишлено или поради небрежност:

               а)

               не се съобразят с мерки по разследването, приети съгласно член 5;

               б)

               предоставят неточна или подвеждаща информация в отговор на мерки по разследването, приети съгласно член 5;

               в)

               не се съобразят с искане за информация по член 11;

               г)

               предоставят неточна или подвеждаща информация в отговор на искане за информация, приета съгласно член 11.

         Периодичните имуществени санкции могат да бъдат наложени за срок, който тече от датата на уведомлението за това решение до преустановяването на липсата на сътрудничество.
   2.   Предходна финансова година по смисъла на параграф 1 е финансовата година, предхождаща датата на решението, посочено в параграф 1.
   Член 17
   Процедура
   Когато Комисията възнамерява да приеме решение, както е посочено в член 16, параграф 1, тя първо уведомява писмено притежателя на сертификата, като определя срок за представяне от негова страна на писмени изложения до Комисията.
   Комисията не е длъжна да вземе предвид писмени изложения, получени след изтичането на определения от нея срок.
   Член 18
   Допълняемост на процедурите
   За целите на започването и провеждането на процедура по неспазване, Комисията и Агенцията вземат предвид:

               а)

               всички процедури по неспазване, които вече са започнали или са приключени от държава-членка или трета държава въз основа на същите правни основания и същите факти срещу същия притежател на сертификата; и

               б)

               всяка процедура, започната от Агенцията съгласно Регламент (ЕО) № 216/2008 въз основа на същите правни основания и същите факти срещу същия притежател на сертификата с оглед изменяне, ограничаване, временно преустановяване или отмяна на съответния сертификат.

      РАЗДЕЛ 5

   Член 19
   Събиране на глоби и периодични имуществени санкции
   Комисията събира глобите и периодичните имуществени санкции, като издава нареждане за събиране на вземания и изпраща дебитно известие до съответния притежател на сертификат в съответствие с Регламент (ЕО, Евратом) № 1605/2002 на Съвета (4) и Регламент (ЕО, Евратом) № 2342/2002 на Комисията (5).
   ГЛАВА III

      ДОСТЪП ДО ПРЕПИСКАТА, ПРОЦЕСУАЛНО ПРЕДСТАВИТЕЛСТВО, ПОВЕРИТЕЛНОСТ И РАЗПОРЕДБИ ОТНОСНО СРОКОВЕТЕ

      РАЗДЕЛ 1

         Право на защита

   Член 20
   Достъп до преписката
   1.   След получаване на уведомлението по член 4 притежателят на сертификата има право, при поискване, на достъп до документи и други материали, събрани от Комисията и Агенцията като доказателства по предполагаемото нарушение.
   2.   Получените в съответствие с правото на достъп до преписката материали и документи се използват само и единствено за целите на съдебни или административни процедури по прилагането на настоящия регламент.
   Член 21
   Процесуално представителство
   Притежателят на сертификата има право на процесуално представителство по време на процедурата по неспазване.
   Член 22
   Поверителност, професионална тайна и право да се запази мълчание
   1.   Без да се засяга обменът и използването на информацията, предвидена в член 5, параграф 3 и член 11, параграф 1, всяка процедура по неспазване се провежда съгласно принципите за поверителност и професионална тайна.
   Комисията, Агенцията и националните въздухоплавателни органи, когато са включени по силата на член 5, параграф 3 и член 11, параграф 1, техните служители и други работещи под надзора им лица не разкриват информация, получена или обменена между тях по силата на настоящия регламент, когато е обхваната от задължението за поверителност и професионална тайна.
   2.   Без да се засяга правото на достъп до преписката, притежателят на сертификата няма право на достъп до търговски тайни, поверителна информация или вътрешноведомствени документи на Комисията или Агенцията.
   3.   Всяко лице, предоставящо изложения или информация съгласно настоящия регламент, обозначава ясно кой материал се счита за поверителен, като посочва съответните причини, и осигурява отделна неповерителна версия на документа до датата, определена от Комисията или Агенцията. При липса на такова указание Комисията може да приеме, че представените изложения или информация не съдържат поверителна информация.
   4.   Притежателят на сертификат има право да запази мълчание в ситуации, в които иначе би бил заставен да дава отговори, които биха могли да включват признание от негова страна за наличието на нарушение.

      РАЗДЕЛ 2

         Разпоредби относно сроковете

   Член 23
   Прилагане на срокове
   1.   Сроковете, определени в настоящия регламент, започват да текат от деня, следващ получаването на съобщение или връчването му на ръка.
   Когато притежателят на сертификат е длъжен да представи изложения или информация в определен срок, достатъчно e това представяне да е било изпратено с препоръчано писмо преди изтичането на съответния срок.
   2.   Когато краен срок изтича в събота, неделя или на официален празник, той се удължава до края на следващия работен ден.
   3.   При определяне на сроковете, предвидени в настоящия регламент, Комисията и Агенцията, според случая, вземат предвид както времето, необходимо за изготвянето на документа, така и спешността на случая.
   4.   При надлежно и обосновано искане, отправено преди изтичане на първоначалния срок, сроковете могат да бъдат удължени.
   Член 24
   Давност за налагане на глоби и периодични имуществени санкции
   1.   Правото на Комисията да налага глоби и периодични имуществени санкции по член 13 е с петгодишна давност.
   В случай на налагане на периодични имуществени санкции, предвидени в член 16, правото на Комисията да приеме решение за налагане на такива санкции е с тригодишна давност.
   Давностният срок започва да тече от деня, на който е извършено нарушението. При продължаващо или повторно нарушение обаче давностният срок започва да тече от деня, в който нарушението е прекратено.
   2.   Всяка мярка, предприета от Комисията или от Агенцията за целите на разследването или процедурата по неспазване, прекъсва давностния срок, предвиден в параграф 1. Давностният срок се прекъсва от датата, на която притежателят на сертификата е бил уведомен за тази мярка.
   3.   След всяко прекъсване сроковете започват да текат отначало. Независимо от това давностният срок изтича най-късно в деня, в който изтича срок, равен два пъти на първоначалния давностен срок, освен в случаите, когато давностният срок е временно преустановен в съответствие с параграф 4. В този случай срокът се удължава с времето, през което давностният срок е временно преустановен.
   4.   Давностният срок за налагане на периодични имуществени санкции се преустановява временно, докато решението на Комисията е предмет на неприключило производство в Съда на Европейския съюз.
   Член 25
   Давност за събирането на глоби и периодични имуществени санкции
   1.   Правото за започване на процедура по събиране се погасява с едногодишен давностен срок от датата, на която решението, прието по силата на член 13 или член 16, е станало окончателно.
   2.   Давностният срок за събиране на глоби и периодични имуществени санкции се прекъсва от всяка мярка на Комисията или на държава- членка, действаща по искане от страна на Комисията, с цел принудително събиране на глобите или периодичните имуществени санкции.
   3.   След всяко прекъсване сроковете започват да текат отначало.
   4.   Давностният срок за събиране на глоби и периодични имуществени санкции временно се преустановява, докато:

               а)

               има предоставен срок за плащане;

               б)

               принудителното изпълнение е временно преустановено по силата на решение на Съда на Европейския съюз.

         ГЛАВА IV

      ЗАКЛЮЧИТЕЛНИ РАЗПОРЕДБИ

   Член 26
   Приложение
   В случай на нарушения, започнали преди влизането в сила на настоящия регламент, той се прилага за частта от нарушението, която е осъществена след тази дата.
   Член 27
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 юли 2012 година.

            За Комисията

            Председател

         José Manuel BARROSO

      (1)  ОВ L 79, 13.3.2008 г., стр. 1.

      (2)  ОВ L 295, 12.11.2010 г., стр. 35.

      (3)  ОВ L 167, 4.7.2003 г., стр. 23.

      (4)  ОВ L 248, 16.9.2002 г., стр. 1.

      (5)  OJ L 357, 31.12.2002 г., стр. 1.


title: Регламент за изпълнение (ЕС) № 1205/2014 на Комисията от 7 ноември 2014 година за установяване на стандартни стойности при внос с цел определяне на входната цена на някои плодове и зеленчуци

text:
               8.11.2014

               BG

               Официален вестник на Европейския съюз

               L 325/11

         РЕГЛАМЕНТ ЗА ИЗПЪЛНЕНИЕ (ЕС) № 1205/2014 НА КОМИСИЯТА
   от 7 ноември 2014 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  AL

                  66,6

                  MA

                  83,4

                  MK

                  65,0

                  ZZ

                  71,7

                  0707 00 05

                  AL

                  79,4

                  JO

                  194,1

                  MK

                  74,3

                  TR

                  126,7

                  ZZ

                  118,6

                  0709 93 10

                  MA

                  61,1

                  TR

                  136,9

                  ZZ

                  99,0

                  0805 20 10

                  MA

                  125,8

                  TR

                  61,9

                  ZZ

                  93,9

                  0805 20 30, 0805 20 50, 0805 20 70, 0805 20 90

                  MK

                  74,3

                  TR

                  65,8

                  ZZ

                  70,1

                  0805 50 10

                  AR

                  78,7

                  MA

                  52,7

                  TR

                  91,2

                  ZZ

                  74,2

                  0806 10 10

                  BR

                  277,0

                  LB

                  284,9

                  PE

                  229,1

                  TR

                  146,8

                  US

                  303,6

                  ZA

                  133,6

                  ZZ

                  229,2

                  0808 10 80

                  AR

                  153,3

                  BA

                  46,1

                  BR

                  53,5

                  CA

                  136,0

                  CL

                  92,0

                  CN

                  68,5

                  NZ

                  141,9

                  US

                  193,3

                  ZA

                  164,7

                  ZZ

                  116,6

                  0808 30 90

                  CN

                  85,5

                  ZA

                  57,4

                  ZZ

                  71,5

         (1)  Номенклатура на държавите, определена с Регламент (ЕО) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.